b"\n_START_ARTICLE_\nClopotul Libert\xc4\x83\xc8\x9bii\n_START_PARAGRAPH_\nClopotul Libert\xc4\x83\xc8\x9bii (\xc3\xaen englez\xc4\x83 Liberty Bell) este unul dintre simbolurile de referin\xc8\x9b\xc4\x83 ale independen\xc8\x9bei Statelor Unite. Aflat \xc3\xaen Philadelphia, Pennsylvania, se crede c\xc4\x83 a fost tras pentru a marca citirea \xc3\xaen public a Declara\xc8\x9biei de Independen\xc8\x9b\xc4\x83 la 8 iulie 1776._NEWLINE_Clopotul a fost comandat la firma londonez\xc4\x83 Lester and Pack (ast\xc4\x83zi Whitechapel Bell Foundry) \xc3\xaen 1752, \xc8\x99i a fost gravat cu citatul (din Leviticul 25:10): \xe2\x80\x9eProclaim LIBERTY throughout all the land unto all the inhabitants thereof\xe2\x80\x9d \xe2\x80\x94 \xe2\x80\x9eS\xc4\x83 vesti\xc8\x9bi SLOBOZENIA \xc3\xaen \xc8\x9bar\xc4\x83 pentru to\xc8\x9bi locuitorii ei\xe2\x80\x9d. El a cr\xc4\x83pat prima oar\xc4\x83 c\xc3\xa2nd a fost tras chiar dup\xc4\x83 sosirea la Philadelphia, \xc8\x99i a fost turnat din nou de localnicii John Pass \xc8\x99i John Stow, ale c\xc4\x83ror nume apar \xc8\x99i ele inscrip\xc8\x9bionate pe clopot. A r\xc4\x83mas amplasat timp de ani de zile \xc3\xaen clopotni\xc8\x9ba Casei Statului Pennsylvania (ast\xc4\x83zi denumit\xc4\x83 Casa Independen\xc8\x9bei \xe2\x80\x94 Sala Independen\xc8\x9bei), \xc8\x99i a fost folosit pentru a chema parlamentarii la sesiunile legislative \xc8\x99i pentru a anun\xc8\x9ba cet\xc4\x83\xc8\x9benii de \xc3\xaentruniri \xc8\x99i proclama\xc8\x9bii publice. S-au tras clopotele pentru a marca citirea Declara\xc8\x9biei de Independen\xc8\x9b\xc4\x83 la 8 iulie 1776 \xc8\x99i, de\xc8\x99i nu exist\xc4\x83 nicio relatare contemporan\xc4\x83 despre tragerea Clopotului Libert\xc4\x83\xc8\x9bii, majoritatea istoricilor consider\xc4\x83 c\xc4\x83 \xc8\x99i el a fost unul dintre clopotele care au fost trase atunci. Dup\xc4\x83 ob\xc8\x9binerea independen\xc8\x9bei de c\xc4\x83tre SUA, clopotul a r\xc4\x83mas \xc3\xaen anonimat mul\xc8\x9bi ani. \xc3\x8en anii 1830, a fost adoptat ca simbol de societ\xc4\x83\xc8\x9bile aboli\xc8\x9bioniste, care l-au poreclit \xe2\x80\x9eClopotul Libert\xc4\x83\xc8\x9bii\xe2\x80\x9d. Cr\xc4\x83p\xc4\x83tura cea mare care \xc3\xael caracterizeaz\xc4\x83 a ap\xc4\x83rut c\xc3\xa2ndva la \xc3\xaenceputul secolului al XIX-lea\xe2\x80\x94o legend\xc4\x83 de larg\xc4\x83 circula\xc8\x9bie afirm\xc4\x83 c\xc4\x83 a cr\xc4\x83pat \xc3\xaen timp ce anun\xc8\x9ba moartea Judec\xc4\x83torului Suprem John Marshall \xc3\xaen 1835._NEWLINE_Clopotul a devenit celebru dup\xc4\x83 ce \xc3\xaen 1847 a fost publicat\xc4\x83 o povestire \xc3\xaen care era vorba despre un clopotar b\xc4\x83tr\xc3\xa2n care l-ar fi tras la 4 iulie 1776, dup\xc4\x83 ce a aflat de votul pentru independen\xc8\x9b\xc4\x83 din al Doilea Congres Continental. Nu se poate, \xc3\xaens\xc4\x83, ca clopotul s\xc4\x83 fi fost tras \xc3\xaen acea zi, deoarece la 4 iulie nu a fost anun\xc8\x9bat\xc4\x83 Declara\xc8\x9bia; cu toate acestea, povestea a ajuns s\xc4\x83 fie considerat\xc4\x83 real\xc4\x83, chiar \xc8\x99i de unii istorici. \xc3\x8encep\xc3\xa2nd cu 1885, Prim\xc4\x83ria Philadelphia, proprietara clopotului, a permis transportarea lui la diverse expozi\xc8\x9bii \xc8\x99i adun\xc4\x83ri patriotice. Clopotul a atras curiozitatea mul\xc8\x9bimilor oriunde a fost dus, dar s-a \xc3\xaentors la Philadelphia cu cr\xc4\x83p\xc4\x83turi \xc3\xaen plus \xc8\x99i cu buc\xc4\x83\xc8\x9bi luate de v\xc3\xa2n\xc4\x83torii de suveniruri, iar prim\xc4\x83ria a oprit aceste plec\xc4\x83ri dup\xc4\x83 1915._NEWLINE_Dup\xc4\x83 al Doilea R\xc4\x83zboi Mondial, prim\xc4\x83ria a dat clopotul \xc3\xaen custodia National Park Service, r\xc4\x83m\xc3\xa2n\xc3\xa2nd \xc3\xaens\xc4\x83 proprietara lui. El a fost folosit ca simbol al libert\xc4\x83\xc8\x9bii \xc3\xaen timpul R\xc4\x83zboiului Rece \xc8\x99i a fost loc de adunare a protestatarilor \xc3\xaen anii 1960. A fost mutat din Sala Independen\xc8\x9bei \xc3\xaentr-un pavilion de sticl\xc4\x83 din apropiere la Independence Mall \xc3\xaen 1976, \xc8\x99i de acolo \xc3\xaen 2003 \xc3\xaen Liberty Bell Center, l\xc3\xa2ng\xc4\x83 pavilion. Clopotul apare pe monezi \xc8\x99i pe timbre, iar numele \xc8\x99i imaginea sa sunt folosite \xc8\x99i de diverse companii.\n_START_SECTION_\nConstruc\xc8\x9bia (1751\xe2\x80\x931753)\n_START_PARAGRAPH_\nClopotul ora\xc8\x99ului Philadelphia fusese utilizat pentru a anun\xc8\x9ba publicului proclama\xc8\x9bii sau pericole \xc3\xaenc\xc4\x83 de la \xc3\xaenfiin\xc8\x9barea ora\xc8\x99ului \xc3\xaen 1682. Primul clopot era pus \xc3\xaentr-un copac din spatele Casei Statului Pennsylvania (ast\xc4\x83zi denumit\xc4\x83 Independence Hall \xe2\x80\x94 Sala Independen\xc8\x9bei) \xc8\x99i se spune c\xc4\x83 a fost adus \xc3\xaen ora\xc8\x99 de fondatorul acestuia, William Penn. \xc3\x8en 1751, cum cl\xc4\x83dirii i se construia o clopotni\xc8\x9b\xc4\x83, autorit\xc4\x83\xc8\x9bile locale au dorit un clopot de mai bun\xc4\x83 calitate, care s\xc4\x83 fie auzit la distan\xc8\x9be mai mari \xc3\xaen ora\xc8\x99ul aflat \xc3\xaen rapid\xc4\x83 expansiune. Isaac Norris, pre\xc8\x99edintele Adun\xc4\x83rii Provinciale a Pennsylvaniei, a ordonat agentului de la Londra al coloniei, Robert Charles, s\xc4\x83 ob\xc8\x9bin\xc4\x83 un \xe2\x80\x9eclopot bun de vreo dou\xc4\x83 mii de livre greutate\xe2\x80\x9d._NEWLINE_Sper\xc4\x83m \xc8\x99i ne baz\xc4\x83m pe grija \xc8\x99i ajutorul dumitale \xc3\xaen aceast\xc4\x83 chestiune \xc8\x99i c\xc4\x83 ai s\xc4\x83-l procuri \xc8\x99i trimi\xc8\x9bi cu prima bun\xc4\x83 ocazie, c\xc4\x83ci muncitorii no\xc8\x99tri ne-au anun\xc8\x9bat c\xc4\x83 va fi mult mai pu\xc8\x9bin\xc4\x83 trud\xc4\x83 s\xc4\x83 ridic\xc4\x83m clopotul \xc3\xaenainte ca schelele lor s\xc4\x83 fie date la o parte de pe Cl\xc4\x83direa unde dorim s\xc4\x83-l punem \xc8\x99i care nu are s\xc4\x83 fie gata p\xc3\xa2n\xc4\x83 la sf\xc3\xa2r\xc8\x99itul verii viitoare sau \xc3\xaenceputul toamnei. Clopotul s\xc4\x83 fie turnat de cei mai buni me\xc8\x99teri \xc8\x99i s\xc4\x83 fie verificat cu grij\xc4\x83 \xc3\xaenainte s\xc4\x83 fie trimis cu urm\xc4\x83toarele cuvinte bine scrise de jur \xc3\xaemprejurul lui._NEWLINE_By Order of the Assembly of the Povince\xc2\xa0(sic) of Pensylvania\xc2\xa0(sic) for the State house in the City of Philada 1752_NEWLINE_\xc8\x99i dedesubt_NEWLINE_Proclaim Liberty thro' all the Land to all the Inhabitants thereof.-Levit. XXV. 10._NEWLINE_Charles a comandat clopotul la Thomas Lester de la firma londonez\xc4\x83 de turn\xc4\x83torie Lester and Pack (ast\xc4\x83zi Whitechapel Bell Foundry) \xc3\xaen schimbul sumei de \xc2\xa3150 13s 8d, (echivalent cu aproximativ 36.400 de dolari americani \xc3\xaen 2008) cheltuielile incluz\xc3\xa2nd garan\xc8\x9bia \xc8\x99i transportul p\xc3\xa2n\xc4\x83 la Philadelphia. El a sosit la Philadelphia \xc3\xaen august 1752. Norris i-a scris lui Charles c\xc4\x83 clopotul este \xc3\xaen bun\xc4\x83 stare, dar c\xc4\x83 \xc3\xaenc\xc4\x83 nu l-au tras, \xc3\xaentruc\xc3\xa2t se construia un ceas pentru turnul Casei Statului. Clopotul a fost montat pe un postament pentru a fi testat \xc8\x99i, la prima lovitur\xc4\x83 a ciocanului, i-a cr\xc4\x83pat rama. Episodul avea s\xc4\x83 fie relatat \xc8\x99i \xc3\xaen pove\xc8\x99tile ulterioare despre clopot; \xc3\xaen 1893, fostul pre\xc8\x99edinte american Benjamin Harrison, vorbind \xc3\xaen timp ce clopotul trecea prin Indianapolis, a spus: \xe2\x80\x9eacest vechi clopot a fost f\xc4\x83cut \xc3\xaen Anglia, dar a trebuit s\xc4\x83 fie returnat \xc3\xaen America \xc3\xaenainte s\xc4\x83 fie b\xc4\x83tut pentru a proclama dreptul de autoguvernare \xc8\x99i egalitate \xc3\xaen drepturi al oamenilor.\xe2\x80\x9d Autorit\xc4\x83\xc8\x9bile din Philadelphia au \xc3\xaencercat s\xc4\x83-l returneze pe mare, dar armatorul vasului care l-a adus nu a mai putut s\xc4\x83-l urce la bord._NEWLINE_Doi turn\xc4\x83tori locali, John Pass \xc8\x99i John Stow, s-au oferit s\xc4\x83 repare clopotul. De\xc8\x99i nu aveau experien\xc8\x9b\xc4\x83 \xc3\xaen turnarea de clopote, Pass condusese Turn\xc4\x83toria de Fier din Mount Holly din colonia vecin\xc4\x83 New Jersey \xc8\x99i era de origine din Malta, insul\xc4\x83 cu tradi\xc8\x9bie \xc3\xaen turnarea de clopote. Stow, pe de alt\xc4\x83 parte, \xc3\xae\xc8\x99i terminase ucenicia de turn\xc4\x83tor de bronz abia de patru ani. La turn\xc4\x83toria lui Stow din Second Street, clopotul a fost spart \xc3\xaen buc\xc4\x83\xc8\x9bi, topit, \xc8\x99i turnat din nou. Cei doi au hot\xc4\x83r\xc3\xa2t c\xc4\x83 metalul este prea casant, \xc8\x99i l-au \xc3\xaent\xc4\x83rit cu 10% cupru. Clopotul a fost gata \xc3\xaen martie 1753, iar Norris a anun\xc8\x9bat c\xc4\x83 gravura (care includea acum \xc8\x99i numele turn\xc4\x83torilor \xc8\x99i anul) este mai clar\xc4\x83 dec\xc3\xa2t cea de pe vechiul clopot._NEWLINE_Oficialit\xc4\x83\xc8\x9bile municipale au programat o s\xc4\x83rb\xc4\x83toare public\xc4\x83 cu hran\xc4\x83 \xc8\x99i b\xc4\x83utur\xc4\x83 gratuit\xc4\x83 cu ocazia test\xc4\x83rii clopotului returnat. C\xc3\xa2nd a fost b\xc4\x83tut din nou, el nu s-a spart, dar sunetul produs a fost descris de un martor ca fiind asemenea a doi saci de c\xc4\x83rbuni ciocni\xc8\x9bi unul de altul. \xc3\x8en ironiile mul\xc8\x9bimii, Pass \xc8\x99i Stow au luat clopotul \xc3\xaen grab\xc4\x83 \xc8\x99i l-au turnat din nou. Pe atunci, me\xc8\x99terii fierari \xc8\x99i turn\xc4\x83tori nu \xc8\x99tiau c\xc4\x83 returnarea repetat\xc4\x83 a unui clopot \xc3\xael sl\xc4\x83be\xc8\x99te. C\xc3\xa2nd fructul eforturilor celor doi turn\xc4\x83tori a fost prezentat \xc3\xaen iunie 1753, sunetul a fost considerat satisf\xc4\x83c\xc4\x83tor, de\xc8\x99i Norris a declarat c\xc4\x83 lui personal nu-i place. Clopotul a fost ridicat \xc3\xaen clopotni\xc8\x9ba Casei Statului \xc3\xaen aceea\xc8\x99i lun\xc4\x83._NEWLINE_Nu se \xc8\x99tiu cu exactitate motivele pentru problemele pe care le-a avut clopotul. Pozi\xc8\x9bia companiei Whitechapel Foundry, \xc3\xaenc\xc4\x83 \xc3\xaen activitate, este c\xc4\x83 clopotul fie a fost avariat la transport, fie a fost defectat din lipsa de experien\xc8\x9b\xc4\x83 a celui care l-a b\xc4\x83tut, care l-a lovit pe ram\xc4\x83 \xc3\xaen loc s\xc4\x83-l loveasc\xc4\x83 pe corp. \xc3\x8en 1975, muzeul Winterthur a efectuat o analiz\xc4\x83 a metalului din clopot, concluzion\xc3\xa2nd c\xc4\x83 \xe2\x80\x9es-au f\xc4\x83cut o serie de erori la construc\xc8\x9bie, iar a doua reconstruc\xc8\x9bie a avut ca rezultat un clopot casant care ar fi putut chiar fi dat la fier vechi\xe2\x80\x9d. Muzeul a g\xc4\x83sit \xc3\xaen Clopotul Libert\xc4\x83\xc8\x9bii un nivel de staniu considerabil mai ridicat dec\xc3\xa2t la alte clopote de la Whitechapel din acea perioad\xc4\x83, \xc8\x99i a sugerat c\xc4\x83 Whitechapel ar fi gre\xc8\x99it aliajul, probabil utiliz\xc3\xa2nd material topit cu concentra\xc8\x9bie ridicat\xc4\x83 de staniu \xc3\xaen prima faz\xc4\x83 a procesului de topire, \xc3\xaen loc de cupru pur. Analiza a ar\xc4\x83tat c\xc4\x83, la a doua turnare, \xc3\xaen loc s\xc4\x83 adauge cositor la metalul clopotului, Pass \xc8\x99i Stow au ad\xc4\x83ugat un aliaj ieftin de cositor cu concentra\xc8\x9bie mare de plumb \xc8\x99i c\xc4\x83 ei nu au amestecat suficient noul metal \xc3\xaen mulaj. Rezultatul a fost \xe2\x80\x9eun aliaj extrem de casant care nu doar c\xc4\x83 a dus la defectarea Clopotului \xc3\xaen timpul folosirii, ci a u\xc8\x99urat \xc3\xaenl\xc4\x83turarea substan\xc8\x9bial\xc4\x83 de buc\xc4\x83\xc8\x9bi de pe ram\xc4\x83 drept trofee de c\xc4\x83tre v\xc3\xa2n\xc4\x83torii de recompense\xe2\x80\x9d.\n_START_SECTION_\nPrimii ani (1754\xe2\x80\x931846)\n_START_PARAGRAPH_\nNemul\xc8\x9bumit de clopot, Norris l-a instruit pe Charles s\xc4\x83 comande un al doilea \xc8\x99i s\xc4\x83 vad\xc4\x83 dac\xc4\x83 Lester and Pack \xc3\xael va accepta \xc3\xaenapoi pe primul, \xc3\xaen schimbul unei reduceri de pre\xc8\x9b egale cu valoarea materialului. \xc3\x8en 1754, Adunarea a hot\xc4\x83r\xc3\xa2t s\xc4\x83 p\xc4\x83streze ambele clopote; cel nou a fost montat \xc3\xaen turnul cu ceas, \xc3\xaen vreme ce clopotul vechi, \xc3\xaen urma votului Adun\xc4\x83rii, a fost dedicat \xe2\x80\x9efolosin\xc8\x9bei pe care o va hot\xc4\x83r\xc3\xae aceast\xc4\x83 Camer\xc4\x83\xe2\x80\x9d. Clopotul lui Pass \xc8\x99i Stow a fost folosit pentru convocarea Adun\xc4\x83rii. Una dintre primele atest\xc4\x83ri scrise ale utiliz\xc4\x83rii clopotului este o scrisoare a lui Benjamin Franklin c\xc4\x83tre Catherine Ray datat\xc4\x83 16 octombrie 1755: \xe2\x80\x9eAdio. Clopotul bate, iar eu trebuie s\xc4\x83 merg printre Cei Gravi \xc8\x99i s\xc4\x83 discut politic\xc4\x83\xe2\x80\x9d. Clopotul a fost b\xc4\x83tut \xc3\xaen 1760 pentru a marca urcarea pe tron a lui George al III-lea. La \xc3\xaenceputul anilor 1760, Adunarea a permis unei biserici locale s\xc4\x83 utilizeze Casa Statului pentru slujbe \xc8\x99i clopotul pentru chemarea credincio\xc8\x99ilor \xc3\xaen perioada construc\xc8\x9biei cl\xc4\x83dirii bisericii. Clopotul a fost utilizat \xc8\x99i pentru a chema oamenii la adun\xc4\x83rile publice, iar \xc3\xaen 1772, un grup de cet\xc4\x83\xc8\x9beni s-au pl\xc3\xa2ns Adun\xc4\x83rii c\xc4\x83 clopotul este tras prea des._NEWLINE_\xc3\x8en ciuda legendelor care s-au \xc8\x9besut \xc3\xaen jurul Clopotului Libert\xc4\x83\xc8\x9bii, el nu a fost tras \xc3\xaen ziua de 4 iulie 1776, \xc3\xaentruc\xc3\xa2t  Declara\xc8\x9bia de Independen\xc8\x9b\xc4\x83 nu a fost f\xc4\x83cut\xc4\x83 public\xc4\x83 \xc3\xaen acea zi. C\xc3\xa2nd a fost citit\xc4\x83 \xc3\xaen public la 8 iulie 1776, s-au tras clopotele \xc8\x99i, de\xc8\x99i nu exist\xc4\x83 vreo relatare a tragerii acestui anume clopot, majoritatea istoricilor sunt de acord c\xc4\x83 Clopotul Libert\xc4\x83\xc8\x9bii a fost unul dintre cele care s-au tras. Exist\xc4\x83, \xc3\xaens\xc4\x83, \xc8\x99i posibilitatea ca, din cauza st\xc4\x83rii proaste a clopotului din Casa Statului, acesta s\xc4\x83 nu fi sunat \xc3\xaen acea zi. John C. Paige, care a scris un studiu istoric privind acest clopot pentru National Park Service, afirma: \xe2\x80\x9enu \xc8\x99tim dac\xc4\x83 clopotni\xc8\x9ba mai era destul de puternic\xc4\x83 pentru ca clopotul s\xc4\x83 fie tras \xc3\xaen acea zi. Dac\xc4\x83 avea cum s\xc4\x83 fie tras, putem presupune c\xc4\x83 a fost. Indiferent dac\xc4\x83 a fost sau nu tras, el a ajuns s\xc4\x83 simbolizeze toate clopotele din Statele Unite care au proclamat independen\xc8\x9ba.\xe2\x80\x9d_NEWLINE_Dac\xc4\x83 a fost tras, cel mai probabil a fost tras de Andrew McNair, care era portarul Adun\xc4\x83rii \xc8\x99i al Congresului \xc8\x99i avea aceast\xc4\x83 \xc3\xaens\xc4\x83rcinare. \xc3\x8entruc\xc3\xa2t McNair absentase \xc3\xaen dou\xc4\x83 zile nespecificate \xc3\xaentre aprilie \xc8\x99i noiembrie, ar fi putut fi tras de William Hurry, care i-a urmat \xc3\xaen func\xc8\x9bia de portar al Congresului. Clopotul a fost tras \xc8\x99i la aniversarea unui an de la declararea independen\xc8\x9bei, la 4 iulie 1777._NEWLINE_Dup\xc4\x83 \xc3\xaenfr\xc3\xa2ngerea lui Washington \xc3\xaen b\xc4\x83t\xc4\x83lia de la Brandywine la 11 septembrie 1777, capitala revolu\xc8\x9bionar\xc4\x83 Philadelphia r\xc4\x83m\xc4\x83sese expus\xc4\x83 atacurilor britanice, iar ora\xc8\x99ul s-a preg\xc4\x83tit pentru acestea. Clopotele se puteau topi pentru fabricarea de muni\xc8\x9bie \xc8\x99i localnicii s-au temut c\xc4\x83 Clopotul Libert\xc4\x83\xc8\x9bii, precum \xc8\x99i alte clopote, ar putea avea aceast\xc4\x83 soart\xc4\x83. Clopotul a fost dat jos \xc3\xaen grab\xc4\x83 din clopotni\xc8\x9b\xc4\x83 \xc8\x99i trimis sub paz\xc4\x83 strict\xc4\x83 la Bethlehem. C\xc4\x83ru\xc8\x9ba\xc8\x99ii localnici au transportat clopotul la biserica reformat\xc4\x83 german\xc4\x83 din Allentown, unde a a\xc8\x99teptat pe parcursul ocupa\xc8\x9biei britanice a Philadelphiei \xc3\xaen spatele unui zid fals. S-a re\xc3\xaentors la Philadelphia \xc3\xaen iunie 1778, dup\xc4\x83 plecarea britanicilor. Cum clopotni\xc8\x9ba Casei Statului era \xc3\xaen stare proast\xc4\x83 (\xc3\xaen cele din urm\xc4\x83 a fost demolat\xc4\x83 \xc8\x99i reconstruit\xc4\x83), clopotul a fost depozitat, fiind montat din nou abia \xc3\xaen 1785._NEWLINE_Pus la un etaj superior al Casei Statului, clopotul a fost tras de ziua lui Washington \xc8\x99i de 4 Iulie \xc3\xaen primii ani de independen\xc8\x9b\xc4\x83, precum \xc8\x99i \xc3\xaen ziua alegerilor pentru a aminti aleg\xc4\x83torilor s\xc4\x83 se prezinte la vot. A fost tras \xc8\x99i pentru a chema studen\xc8\x9bii la cursurile Universit\xc4\x83\xc8\x9bii Pennsylvania. P\xc3\xa2n\xc4\x83 \xc3\xaen 1799, c\xc3\xa2nd capitala statului s-a mutat la Lancaster, a fost tras \xc8\x99i pentru a chema parlamentarii la sesiunile legislativului. C\xc3\xa2nd Statul Pennsylvania a propus demolarea Casei Statului, nemaifiindu-i necesar\xc4\x83, \xc8\x99i vinderea terenului drept loc de cas\xc4\x83, Prim\xc4\x83ria Philadelphia a achizi\xc8\x9bionat terenul \xc8\x99i cl\xc4\x83direa, inclusiv clopotul, \xc3\xaen schimbul a 70.000 de dolari. \xc3\x8en 1828, prim\xc4\x83ria a v\xc3\xa2ndut al doilea clopot Lester and Pack bisericii romano-catolice Sf. Augustin, care avea s\xc4\x83 fie ars\xc4\x83 de o mul\xc8\x9bime anticatolic\xc4\x83 \xc3\xaen perioada Revoltelor Nativiste din Philadelphia din 1844. Resturile acelui clopot au fost topite \xc8\x99i turnate \xc3\xaentr-unul nou, aflat ast\xc4\x83zi la Universitatea Villanova._NEWLINE_Nu se \xc8\x99tie cum a cr\xc4\x83pat clopotul; aceasta s-a \xc3\xaent\xc3\xa2mplat c\xc3\xa2ndva \xc3\xaentre 1817 \xc8\x99i 1846. Clopotul este men\xc8\x9bionat \xc3\xaen mai multe articole de ziar din acea perioad\xc4\x83, iar prima men\xc8\x9bionare a cr\xc4\x83p\xc4\x83turii este din 1846. De fapt, \xc3\xaen 1837, clopotul a fost reprezentat \xc3\xaentr-o publica\xc8\x9bie anti-sclavie f\xc4\x83r\xc4\x83 vreo cr\xc4\x83p\xc4\x83tur\xc4\x83. \xc3\x8en februarie 1846 Public Ledger a relatat c\xc4\x83 clopotul a fost tras la 23 februarie 1846 pentru a s\xc4\x83rb\xc4\x83tori ziua de na\xc8\x99tere a lui Washington (deoarece 22 februarie a picat \xc3\xaentr-o duminic\xc4\x83, s\xc4\x83rb\xc4\x83toarea s-a \xc8\x9binut a doua zi), scriind c\xc4\x83 clopotul era cr\xc4\x83pat de mult, dar c\xc4\x83 fusese \xe2\x80\x9ereparat\xe2\x80\x9d prin \xc8\x99lefuirea marginilor cr\xc4\x83p\xc4\x83turii. Ziarul a relatat c\xc4\x83 pe la pr\xc3\xa2nz, s-a observat c\xc4\x83 de la b\xc4\x83tutul din ziua respectiv\xc4\x83, cr\xc4\x83p\xc4\x83tura s-a m\xc4\x83rit, \xc8\x99i c\xc4\x83 \xe2\x80\x9evechiul clopot al Independen\xc8\x9bei...st\xc4\x83 acum \xc3\xaen marea clopotni\xc8\x9b\xc4\x83 a ora\xc8\x99ului, cr\xc4\x83pat ireparabil \xc8\x99i ve\xc8\x99nic stricat\xe2\x80\x9d._NEWLINE_\xc3\x8en 1876, a ap\xc4\x83rut cea mai frecvent\xc4\x83 poveste despre cr\xc4\x83parea clopotului. Colonelul Frank Etting, curator voluntar al S\xc4\x83lii Independen\xc8\x9bei, a spus c\xc4\x83 ea a ap\xc4\x83rut \xc3\xaen 1835 c\xc3\xa2nd a anun\xc8\x9bat moartea Judec\xc4\x83torului Suprem John Marshall. Exist\xc4\x83 pu\xc8\x9bine dovezi care s\xc4\x83 sus\xc8\x9bin\xc4\x83 aceast\xc4\x83 tez\xc4\x83, dar, cu toate acestea, ea este acceptat\xc4\x83 pe scar\xc4\x83 larg\xc4\x83. Printre alte p\xc4\x83reri despre originea cr\xc4\x83p\xc4\x83turii se num\xc4\x83r\xc4\x83 pove\xc8\x99tile despre avarierea \xc3\xaen timpul vizitei marchizului de Lafayette \xc3\xaen 1824, sau c\xc4\x83 a cr\xc4\x83pat c\xc3\xa2nd anun\xc8\x9ba adoptarea legii catolicilor din 1829 \xc3\xaen Regatul Unit \xc8\x99i c\xc4\x83 au fost invita\xc8\x9bi ni\xc8\x99te copii s\xc4\x83 trag\xc4\x83 clopotul, pe care l-au stricat. David Kimball, \xc3\xaen cartea sa scris\xc4\x83 pentru National Park Service, sugereaz\xc4\x83 c\xc4\x83 cr\xc4\x83p\xc4\x83tura ar fi ap\xc4\x83rut cel mai probabil \xc3\xaentre 1841 \xc8\x99i 1845, fie de 4 Iulie, fie de ziua lui Washington._NEWLINE_Clopotul lui Pass \xc8\x99i Stow a primit porecla the Liberty Bell pentru prima oar\xc4\x83 \xc3\xaen jurnalul Societ\xc4\x83\xc8\x9bii Anti-Sclavie din New York, Anti-Slavery Record. \xc3\x8entr-un articol din 1835, \xe2\x80\x9eThe Liberty Bell\xe2\x80\x9d, philadelphienii au fost acuza\xc8\x9bi c\xc4\x83 nu fac mai mult pentru cauza aboli\xc8\x9bionist\xc4\x83. Dup\xc4\x83 doi ani, o alt\xc4\x83 publica\xc8\x9bie a aceleia\xc8\x99i asocia\xc8\x9bii, ziarul Liberty, a publicat pe frontispiciu o imagine cu clopotul, cu cuvintele Proclaim Liberty (Vesti\xc8\x9bi slobozenia). \xc3\x8en 1839, Prietenii Libert\xc4\x83\xc8\x9bii din Boston, o alt\xc4\x83 grupare aboli\xc8\x9bionist\xc4\x83, a intitulat publica\xc8\x9bia sa The Liberty Bell. \xc3\x8en acela\xc8\x99i an, publica\xc8\x9bia anti-sclavie a lui William Lloyd Garrison The Liberator a retip\xc4\x83rit un pamflet aboli\xc8\x9bionist de la Boston care con\xc8\x9bine o poezie intitulat\xc4\x83 \xe2\x80\x9eThe Liberty Bell\xe2\x80\x9d \xc3\xaen care scria c\xc4\x83, la acea vreme, \xc3\xaen ciuda cuvintelor inscrip\xc8\x9bionate pe el, clopotul nu vestea libertatea tuturor locuitorilor \xc8\x9b\xc4\x83rii.\n_START_SECTION_\nTransformarea \xc3\xaen simbol (1847\xe2\x80\x931865)\n_START_PARAGRAPH_\nMare parte din imaginea modern\xc4\x83 a Clopotului Libert\xc4\x83\xc8\x9bii ca simbol al declar\xc4\x83rii independen\xc8\x9bei Statelor Unite a fost construit\xc4\x83 de scriitorul George Lippard. La 2 ianuarie 1847, povestirea sa intitulat\xc4\x83 \xe2\x80\x9e4 iulie 1776\xe2\x80\x9d a ap\xc4\x83rut \xc3\xaen revista Saturday Review. Povestirea era despre un clopotar b\xc4\x83tr\xc3\xa2n care a\xc8\x99tepta \xc3\xaembufnat l\xc3\xa2ng\xc4\x83 clopot la 4 iulie 1776, cu teama c\xc4\x83 Congresul nu va avea curajul s\xc4\x83 proclame independen\xc8\x9ba. \xc3\x8en cel mai dramatic moment, apare un b\xc4\x83iat care \xc3\xaei transmite b\xc4\x83tr\xc3\xa2nului instruc\xc8\x9biuni s\xc4\x83 trag\xc4\x83 clopotul. Povestea a fost retip\xc4\x83rit\xc4\x83 de mai multe ori \xc8\x99i a dus la legarea, \xc3\xaen con\xc8\x99tiin\xc8\x9ba public\xc4\x83, a Clopotului Libert\xc4\x83\xc8\x9bii cu Declara\xc8\x9bia de Independen\xc8\x9b\xc4\x83. P\xc4\x83r\xc8\x9bi din povestire au fost retip\xc4\x83rite \xc3\xaen lucrarea din 1850 initulat\xc4\x83 The Pictorial Field Guide to the Revolution, a istoricului Benson John Lossing \xc8\x99i au fost prezentate ca fapte istorice, iar povestea a fost repetat\xc4\x83 \xc3\xaen \xc8\x99colii copiilor._NEWLINE_\xc3\x8en 1848, odat\xc4\x83 cu cre\xc8\x99terea interesului pentru clopot, prim\xc4\x83ria a hot\xc4\x83r\xc3\xa2t s\xc4\x83-l mute \xc3\xaen Sala Adun\xc4\x83rii (denumit\xc4\x83 \xc8\x99i Camera Declara\xc8\x9biei) de la primul etaj, unde fuseser\xc4\x83 dezb\xc4\x83tute \xc8\x99i semnate Declara\xc8\x9bia de Independen\xc8\x9b\xc4\x83 \xc8\x99i Constitu\xc8\x9bia Statelor Unite. Prim\xc4\x83ria a construit clopotului un piedestal ornamental. Clopotul Libert\xc4\x83\xc8\x9bii a fost expus pe piedestal timp de un sfert de secol, cu un vultur deasupra (sculptat la \xc3\xaenceput, dup\xc4\x83 aceea \xc3\xaemp\xc4\x83iat). \xc3\x8en 1853, pre\xc8\x99edintele Franklin Pierce a vizitat Philadelphia \xc8\x99i clopotul \xc8\x99i a vorbit despre el ca simboliz\xc3\xa2nd Revolu\xc8\x9bia American\xc4\x83 \xc8\x99i libertatea american\xc4\x83. La acea vreme, Sala Independen\xc8\x9bei era folosit\xc4\x83 \xc8\x99i ca tribunal, iar ziarele afroamericane au ar\xc4\x83tat incompatibilitatea \xc3\xaentre g\xc4\x83zduirea unui simbol al libert\xc4\x83\xc8\x9bii \xc3\xaen aceea\xc8\x99i cl\xc4\x83dire \xc3\xaen care judec\xc4\x83torii \xc8\x9bineau audieri \xc3\xaen virtutea Legii Sclavilor Fugari._NEWLINE_\xc3\x8en februarie 1861, pre\xc8\x99edintele ales, Abraham Lincoln, a venit \xc3\xaen Sala Adun\xc4\x83rii \xc8\x99i a \xc8\x9binut o cuv\xc3\xa2ntare \xc3\xaen drum spre ceremonia de depunere a jur\xc4\x83m\xc3\xa2ntului ce avea s\xc4\x83 fie \xc8\x9binut\xc4\x83 la Washington DC. \xc3\x8en 1865, trupul lui Lincoln a fost depus \xc3\xaen Sala Adun\xc4\x83rii dup\xc4\x83 asasinarea sa, \xc3\xaen drum spre locul \xc3\xaenmorm\xc3\xa2nt\xc4\x83rii, Springfield, Illinois. Din cauza constr\xc3\xa2ngerilor de timp, doar o mic\xc4\x83 parte dintre cei ce doreau s\xc4\x83 viziteze sicriul au putut s\xc4\x83 o fac\xc4\x83; coada nu a sc\xc4\x83zut niciodat\xc4\x83 sub  5\xc2\xa0km lungime. Cu toate acestea, \xc3\xaentre 120.000 \xc8\x99i 140.000\xc2\xa0de oameni au trecut pe l\xc3\xa2ng\xc4\x83 sicriul deschis \xc8\x99i pe l\xc3\xa2ng\xc4\x83 clopot, amplasat la c\xc4\x83p\xc4\x83t\xc3\xa2iul lui Lincoln astfel \xc3\xaenc\xc3\xa2t vizitatorii s\xc4\x83 poat\xc4\x83 citi inscrip\xc8\x9bia, \xe2\x80\x9eS\xc4\x83 vesti\xc8\x9bi slobozenia \xc3\xaen \xc8\x9bar\xc4\x83 pentru to\xc8\x9bi locuitorii ei\xe2\x80\x9d.\n_START_SECTION_\nSimbol itinerant al libert\xc4\x83\xc8\x9bii (1866\xe2\x80\x931947)\n_START_PARAGRAPH_\n\xc3\x8en 1876, oficialit\xc4\x83\xc8\x9bile locale au discutat ce rol s\xc4\x83 joace clopotul \xc3\xaen festivit\xc4\x83\xc8\x9bile centenarului \xc8\x9b\xc4\x83rii. Unii au dorit s\xc4\x83-l repare pentru a fi b\xc4\x83tut la Expozi\xc8\x9bia Centenar\xc4\x83 \xc8\x9binut\xc4\x83 la Philadelphia, dar ideea nu a fost adoptat\xc4\x83; custozii clopotului au concluzionat c\xc4\x83 nu sunt mari \xc8\x99anse s\xc4\x83 se ob\xc8\x9bin\xc4\x83 un clopot care s\xc4\x83 sune bine, \xc8\x99i a ar\xc4\x83tat c\xc4\x83 cr\xc4\x83p\xc4\x83tura a devenit o caracteristic\xc4\x83 definitorie a lui. \xc3\x8en schimb, s-a turnat o replic\xc4\x83 \xc3\xaen greutate de 5.900\xc2\xa0lb (c\xc3\xa2te 1.000\xc2\xa0de livre pentru fiecare stat fondator). Metalul folosit pentru clopotul denumit \xe2\x80\x9eal Centenarului\xe2\x80\x9d con\xc8\x9binea p\xc4\x83r\xc8\x9bi din dou\xc4\x83 tunuri topite, c\xc3\xa2te unul folosit de fiecare tab\xc4\x83r\xc4\x83 \xc3\xaen R\xc4\x83zboiul de Independen\xc8\x9b\xc4\x83, \xc8\x99i unul utilizat de fiecare dintre cele dou\xc4\x83 tabere \xc3\xaen R\xc4\x83zboiul Civil. Acel clopot a b\xc4\x83tut \xc3\xaen incinta expozi\xc8\x9biei la 4 iulie 1876, \xc8\x99i a fost apoi returnat pentru a \xc3\xaembun\xc4\x83t\xc4\x83\xc8\x9bi sonoritatea, iar ast\xc4\x83zi este ata\xc8\x99at ceasului din clopotni\xc8\x9ba S\xc4\x83lii Independen\xc8\x9bei. De\xc8\x99i Clopotul Libert\xc4\x83\xc8\x9bii nu a fost dus la Expozi\xc8\x9bie, numero\xc8\x99i vizitatori ai acesteia au venit s\xc4\x83-l vad\xc4\x83, iar imaginea sa era omniprezent\xc4\x83 \xc3\xaen incinta expozi\xc8\x9biei\xe2\x80\x94s-au v\xc3\xa2ndut numeroase suveniruri cu imaginea sau forma lui, iar pavilioanele fiec\xc4\x83rui stat con\xc8\x9bineau replici ale clopotului realizate din substan\xc8\x9be de la piatr\xc4\x83 la tutun. \xc3\x8en 1877, clopotul a fost suspendat de tavanul S\xc4\x83lii Adun\xc4\x83rii cu un lan\xc8\x9b cu treisprezece zale._NEWLINE_\xc3\x8entre 1885 \xc8\x99i 1915, Clopotul Libert\xc4\x83\xc8\x9bii a efectuat \xc8\x99apte c\xc4\x83l\xc4\x83torii la diverse manifest\xc4\x83ri \xc8\x99i expozi\xc8\x9bii. De fiecare dat\xc4\x83, drumul a fost parcurs pe calea ferat\xc4\x83, cu multe opriri pe drum, pentru a putea fi v\xc4\x83zut de localnici. P\xc3\xa2n\xc4\x83 la 1885, clopotul a devenit un simbol american al libert\xc4\x83\xc8\x9bii \xc8\x99i al independen\xc8\x9bei, \xc8\x99i devenea din ce \xc3\xaen ce mai celebru pe m\xc4\x83sur\xc4\x83 ce legenda lui Lippard era retip\xc4\x83rit\xc4\x83 \xc3\xaen diverse c\xc4\x83r\xc8\x9bi \xc8\x99i manuale de istorie. La \xc3\xaenceputul lui 1885, prim\xc4\x83ria a acceptat s\xc4\x83-l trimit\xc4\x83 la New Orleans pentru expozi\xc8\x9bia World Cotton Centennial. La fiecare sta\xc8\x9bie, clopotul era \xc3\xaenconjurat de mul\xc8\x9bime. La Biloxi, Mississippi, fostul pre\xc8\x99edinte al Confedera\xc8\x9biei, Jefferson Davis, a vizitat clopotul. El a \xc8\x9binut un discurs \xc3\xaen care \xc8\x99i-a adus omagiul, \xc8\x99i a cerut unitate na\xc8\x9bional\xc4\x83. \xc3\x8en 1893, a fost trimis la World's Columbian Exposition din Chicago unde a servit drept element principal al expozi\xc8\x9biei statului Pennsylvania. La 4 iulie 1893, la Chicago, clopotul a fost cinstit cu prima intonare a Mar\xc8\x99ului Clopotului Libert\xc4\x83\xc8\x9bii, dirijat de John Philip Sousa. Philadelphienilor au \xc3\xaenceput s\xc4\x83 le displac\xc4\x83 ideea de a-l trimite \xc3\xaen alte ora\xc8\x99e dup\xc4\x83 ce s-a \xc3\xaentors de la Chicago cu o nou\xc4\x83 cr\xc4\x83p\xc4\x83tur\xc4\x83, fiecare nou\xc4\x83 propunere fiind \xc3\xaent\xc3\xa2mpinat\xc4\x83 cu din ce \xc3\xaen ce mai mult\xc4\x83 opozi\xc8\x9bie. S-a descoperit \xc8\x99i c\xc4\x83 paznicul dedicat al clopotului a extras buc\xc4\x83\xc8\x9bi din el ca suveniruri. Prim\xc4\x83ria a pus clopotul \xc3\xaentr-o cutie de stejar cu geam de sticl\xc4\x83 \xc3\xaen Sala Adun\xc4\x83rii. \xc3\x8en 1898, a fost scos din cutie \xc8\x99i suspendat \xc3\xaen sala turn a S\xc4\x83lii Independen\xc8\x9bei, \xc3\xaenc\xc4\x83pere \xc3\xaen care a r\xc4\x83mas p\xc3\xa2n\xc4\x83 la sf\xc3\xa2r\xc8\x99itul lui 1975. A fost postat\xc4\x83 gard\xc4\x83 pentru a descuraja v\xc3\xa2n\xc4\x83torii de suveniruri care ar \xc3\xaencerca s\xc4\x83 ia buc\xc4\x83\xc8\x9bi din el._NEWLINE_P\xc3\xa2n\xc4\x83 \xc3\xaen 1909, clopotul f\xc4\x83cuse \xc8\x99ase drumuri, iar cr\xc4\x83p\xc4\x83tura nu doar c\xc4\x83 s-a agravat, ci v\xc3\xa2n\xc4\x83torii de suveniruri \xc3\xaei reduseser\xc4\x83 masa cu peste un procent. \xc3\x8en 1912, c\xc3\xa2nd organizatorii Expozi\xc8\x9biei Interna\xc8\x9bionale Panama-Pacific au cerut clopotul pentru t\xc3\xa2rgul din 1915 din San Francisco, prim\xc4\x83ria s-a ferit s\xc4\x83-l mai lase s\xc4\x83 fie transportat. \xc3\x8en cele din urm\xc4\x83, a fost l\xc4\x83sat s\xc4\x83 mearg\xc4\x83, deoarece el nu fusese niciodat\xc4\x83 la vest de St. Louis, iar aceasta era o ocazie de a fi prezentat pentru milioane de oameni care altfel nu l-ar fi putut vedea. \xc3\x8en 1914, \xc3\xaens\xc4\x83, de team\xc4\x83 c\xc4\x83 cr\xc4\x83p\xc4\x83tura s-ar putea m\xc4\x83ri pe drumul cu trenul, prim\xc4\x83ria a instalat o structur\xc4\x83 metalic\xc4\x83 de sus\xc8\x9binere \xc3\xaen interiorul clopotului, denumit\xc4\x83 generic \xe2\x80\x9ep\xc4\x83ianjenul\xe2\x80\x9d. \xc3\x8en februarie 1915, clopotul a fost lovit u\xc8\x99or cu ciocane de lemn pentru a produce sunete ce au fost transmise la t\xc3\xa2rg ca semnal de deschidere, transmisiune care a \xc8\x99i inaugurat serviciul telefonic transcontinental. Circa cinci milioane de americani au v\xc4\x83zut clopotul \xc3\xaen drumul s\xc4\x83u cu trenul spre vest. S-a estimat c\xc4\x83 aproape dou\xc4\x83 milioane de oameni l-au s\xc4\x83rutat la t\xc3\xa2rg, num\xc4\x83rul celor ce l-au v\xc4\x83zut fiind \xc8\x99i mai mare. Clopotul a fost \xc3\xaenapoiat pe o alt\xc4\x83 rut\xc4\x83 \xc8\x99i alte cinci milioane de oameni l-au v\xc4\x83zut. De c\xc3\xa2nd a revenit la Philadelphia, a fost scos afar\xc4\x83 doar de cinci ori: de trei ori la evenimente patriotice din timpul \xc8\x99i imediat dup\xc4\x83 Primul R\xc4\x83zboi Mondial \xc8\x99i de dou\xc4\x83 ori c\xc3\xa2nd a fost mutat \xc3\xaen 1976 \xc8\x99i \xc3\xaen 2003. Ora\xc8\x99ele Chicago \xc8\x99i San Francisco ob\xc8\x9binuser\xc4\x83 prezen\xc8\x9ba sa dup\xc4\x83 ce au prezentat peti\xc8\x9bii semnate de sute de mii de copii. Ora\xc8\x99ul Chicago a mai \xc3\xaencercat o dat\xc4\x83, cu o peti\xc8\x9bie semnat\xc4\x83 de 3,4\xc2\xa0milioane de \xc8\x99colari, pentru Expozi\xc8\x9bia Century of Progress din 1933, iar ora\xc8\x99ul New York a prezentat o peti\xc8\x9bie pentru o vizit\xc4\x83 a clopotului pentru t\xc3\xa2rgul mondial din 1939. Ambele cereri au fost respinse._NEWLINE_\xc3\x8en 1924, una dintre u\xc8\x99ile exterioare ale S\xc4\x83lii Independen\xc8\x9bei a fost \xc3\xaenlocuit\xc4\x83 cu geam, permi\xc8\x9b\xc3\xa2nd observarea clopotului chiar \xc8\x99i atunci c\xc3\xa2nd cl\xc4\x83direa este \xc3\xaenchis\xc4\x83. C\xc3\xa2nd Congresul a efectuat prima recrutare obligatorie \xc3\xaen armat\xc4\x83 pe timp de pace \xc3\xaen 1940, primii philadelphieni care au depus jur\xc4\x83m\xc3\xa2ntul au f\xc4\x83cut-o \xc3\xaen fa\xc8\x9ba Clopotului Libert\xc4\x83\xc8\x9bii. Odat\xc4\x83 r\xc4\x83zboiul \xc3\xaenceput, clopotul a redevenit un simbol, folosit pentru v\xc3\xa2nzarea de obliga\xc8\x9biuni de r\xc4\x83zboi. \xc3\x8en primele zile ale celui de al Doilea R\xc4\x83zboi Mondial, au ap\xc4\x83rut temeri c\xc4\x83 clopotul ar fi \xc3\xaen pericol din partea sabotorilor sau a bombardamentelor inamice, iar oficialit\xc4\x83\xc8\x9bile locale s-au g\xc3\xa2ndit s\xc4\x83-l mute la Fort Knox, pentru a fi \xc8\x9binut \xc3\xaempreun\xc4\x83 cu rezerva na\xc8\x9bional\xc4\x83 de aur. Ideea a provocat protestele cet\xc4\x83\xc8\x9benilor din toat\xc4\x83 \xc8\x9bara \xc8\x99i a fost abandonat. Oficialii apoi au luat \xc3\xaen calcul construirea unui bunc\xc4\x83r subteran de o\xc8\x9bel deasupra c\xc4\x83ruia s\xc4\x83 fie expus \xc8\x99i \xc3\xaen care s\xc4\x83 poat\xc4\x83 fi cobor\xc3\xa2t la nevoie. Proiectul a fost abandonat dup\xc4\x83 ce anali\xc8\x99tii au avertizat c\xc4\x83 s\xc4\x83p\xc4\x83turile ar putea sl\xc4\x83bi funda\xc8\x9bia S\xc4\x83lii Independen\xc8\x9bei. Clopotul a mai fost b\xc4\x83tut u\xc8\x99or \xc3\xaen Ziua Z, precum \xc8\x99i \xc3\xaen zilele capitul\xc4\x83rilor Germaniei \xc8\x99i respectiv Japoniei.\n_START_SECTION_\n\xc3\x8en administra\xc8\x9bia Park Service (1948\xe2\x80\x93prezent)\n_START_PARAGRAPH_\nDup\xc4\x83 al Doilea R\xc4\x83zboi Mondial, \xc3\xaen urma unor considerabile discu\xc8\x9bii \xc3\xaen contradictoriu, prim\xc4\x83ria Philadelphia a acceptat s\xc4\x83 cedeze custodia clopotului \xc8\x99i S\xc4\x83lii Independen\xc8\x9bei guvernului federal, p\xc4\x83str\xc3\xa2nd \xc3\xaens\xc4\x83 dreptul de proprietate. Prim\xc4\x83ria avea s\xc4\x83 cedeze \xc8\x99i alte cl\xc4\x83diri din perioada colonial\xc4\x83. Congresul a aprobat transferul \xc3\xaen 1948 \xc8\x99i trei ani mai t\xc3\xa2rziu s-a \xc3\xaenfiin\xc8\x9bat Independence National Historical Park (Parcul Istoric Na\xc8\x9bional al Independen\xc8\x9bei), pe aceste propriet\xc4\x83\xc8\x9bi, sub administra\xc8\x9bia National Park Service (NPS). Park Service a devenit responsabil de \xc3\xaentre\xc8\x9binerea \xc8\x99i expunerea clopotului. NPS avea s\xc4\x83 administreze \xc8\x99i cele trei str\xc4\x83zi aflate la nord de Sala Independen\xc8\x9bei, cl\xc4\x83dirile aflate \xc3\xaen aceast\xc4\x83 zone fiind demolate de stat, iar zona transformat\xc4\x83 \xc3\xaentr-un parc denumit Independence Mall._NEWLINE_\xc3\x8en perioada postbelic\xc4\x83, clopotul a devenit un simbol al libert\xc4\x83\xc8\x9bii \xc3\xaen timpul R\xc4\x83zboiului Rece. El a fost ales ca simbol al unei emisiuni de obliga\xc8\x9biuni de economii \xc3\xaen 1950. Scopul emisiunii, conform vicepre\xc8\x99edintelui Alben W. Barkley, era acela de a face \xc8\x9bara \xe2\x80\x9eat\xc3\xa2t de puternic\xc4\x83 \xc3\xaenc\xc3\xa2t nimeni s\xc4\x83 nu ne poat\xc4\x83 impune vreo ideologie crud\xc4\x83 \xc8\x99i f\xc4\x83r\xc4\x83 Dumnezeu\xe2\x80\x9d. \xc3\x8en 1955, persoanelor originare din \xc8\x9b\xc4\x83rile din spatele Cortinei de Fier li s-a permis s\xc4\x83 bat\xc4\x83 clopotul \xc3\xaen semn de speran\xc8\x9b\xc4\x83 \xc8\x99i \xc3\xaencurajare pentru compatrio\xc8\x9bii lor. Fo\xc8\x99ti demnitari, printre care primul ministru israelian David Ben-Gurion \xc8\x99i primarul Berlinului Occidental Ernst Reuter au fost adu\xc8\x99i la clopot, \xc8\x99i ei au ar\xc4\x83tat leg\xc4\x83tura \xc3\xaentre Statele Unite \xc8\x99i alte \xc8\x9b\xc4\x83ri reprezentat\xc4\x83 de acesta. \xc3\x8en anii 1960, clopotul a fost locul mai multor proteste, at\xc3\xa2t ale mi\xc8\x99c\xc4\x83rii pentru drepturi civile, c\xc3\xa2t \xc8\x99i ale unor grup\xc4\x83ri care sus\xc8\x9bineau sau se opuneau R\xc4\x83zboiului din Vietnam._NEWLINE_Aproape de c\xc3\xa2t \xc8\x99i-a \xc3\xaenceput administrarea, Park Service a dorit s\xc4\x83 mute clopotul de la Sala Independen\xc8\x9bei \xc3\xaentr-o structur\xc4\x83 \xc3\xaen care ar fi mai u\xc8\x99or s\xc4\x83 fie \xc3\xaengrijit \xc8\x99i prezentat vizitatorilor. Prima astfel de propunere a fost retras\xc4\x83 \xc3\xaen 1958, dup\xc4\x83 proteste publice considerabile. Park Service a \xc3\xaencercat din nou, ca parte a preg\xc4\x83tirilor pentru bicentenarul Statelor Unite. Comisia de Consiliere a Parcului Istoric Na\xc8\x9bional al Independen\xc8\x9bei a propus \xc3\xaen 1969 mutarea clopotului din Sala Independen\xc8\x9bei, \xc3\xaentruc\xc3\xa2t cl\xc4\x83direa nu putea g\xc4\x83zdui milioanele de vizitatori ce urmau s\xc4\x83 soseasc\xc4\x83 la Philadelphia pentru Bicentenar. \xc3\x8en 1972, Park Service a anun\xc8\x9bat planul de a construi un turn mare de sticl\xc4\x83 dedicat clopotului la noul centru pentru vizitatori la intersec\xc8\x9bia dintre South Third Street \xc8\x99i Chestnut Street, la dou\xc4\x83 str\xc4\x83zi est de Sala Independen\xc8\x9bei, o investi\xc8\x9bie de 5\xc2\xa0milioane de dolari, dar cet\xc4\x83\xc8\x9benii au protestat din nou. \xc3\x8en 1973, Park Service a propus construirea unui pavilion de sticl\xc4\x83 mai mic la cap\xc4\x83tul nordic al Independence Mall, \xc3\xaentre str\xc4\x83zile Arch \xc8\x99i Race. Primarul Philadelphiei Frank Rizzo a acceptat ideea, dar a propus ca pavilionul s\xc4\x83 fie construit de cealalt\xc4\x83 parte de Chestnut Street fa\xc8\x9b\xc4\x83 de Sala Independen\xc8\x9bei, ceea ce a provocat temeri c\xc4\x83 se va strica priveli\xc8\x99tea asupra cl\xc4\x83dirii istorice dinpre mall. Propunerea lui Rizzo a fost adoptat\xc4\x83, iar clopotul a fost mutat \xc3\xaentr-un pavilion de sticl\xc4\x83 \xc8\x99i o\xc8\x9bel, la aproximativ 100\xc2\xa0m de locul ini\xc8\x9bial de la Sala Independen\xc8\x9bei la \xc3\xaenceputul anului 1976._NEWLINE_\xc3\x8en timpul Bicentenarului, membri ai Procrastinator's Club of America au pichetat \xc3\xaen glum\xc4\x83 Whitechapel Bell Foundry cu pancarte pe care scria \xe2\x80\x9eWe got a lemon\xe2\x80\x9d (\xe2\x80\x9eAm luat \xc8\x9beap\xc4\x83\xe2\x80\x9d) \xc8\x99i \xe2\x80\x9eWhat about the warranty?\xe2\x80\x9d (\xe2\x80\x9eCum r\xc4\x83m\xc3\xa2ne cu garan\xc8\x9bia?\xe2\x80\x9d) Turn\xc4\x83toria a r\xc4\x83spuns protestatarilor c\xc4\x83 va \xc3\xaenlocui cu pl\xc4\x83cere clopotul cu condi\xc8\x9bia s\xc4\x83-i fie returnat \xc3\xaen ambalajul original. \xc3\x8en 1958, turn\xc4\x83toria (pe atunci func\xc8\x9bion\xc3\xa2nd sub numele Mears and Stainbank Foundry) s-a oferit s\xc4\x83 toarne din nou clopotul, dar a primit r\xc4\x83spunsul c\xc4\x83 nici Park Service \xc8\x99i nici publicul nu doresc s\xc4\x83 dispar\xc4\x83 cr\xc4\x83p\xc4\x83tura. Turn\xc4\x83toriei i s-a cerut, \xc3\xaen 1976, s\xc4\x83 toarne o replic\xc4\x83 \xc3\xaen m\xc4\x83rime natural\xc4\x83 a Clopotului Libert\xc4\x83\xc8\x9bii, copie oferit\xc4\x83 Statelor Unite de regina britanic\xc4\x83, Elisabeta a II-a, \xc8\x99i g\xc4\x83zduit\xc4\x83 ast\xc4\x83zi \xc3\xaen clopotni\xc8\x9ba construit\xc4\x83 pentru Clopotul Libert\xc4\x83\xc8\x9bii, l\xc3\xa2ng\xc4\x83 fostul centru pentru vizitatori de pe South Third Street._NEWLINE_\xc3\x8en 2001, Park Service a \xc3\xaenceput s\xc4\x83 lucreze la un nou loc pentru Clopotul Libert\xc4\x83\xc8\x9bii, \xc3\xaen apropierea pavilionului, dar mult mai mare, cu sal\xc4\x83 de expozi\xc8\x9bii \xc8\x99i centru de interpret\xc4\x83ri. Arheologii au descoperit dovezi c\xc4\x83 locul construc\xc8\x9biei con\xc8\x9bine o zon\xc4\x83 pe care a stat o cl\xc4\x83dire folosit\xc4\x83 de George Washington, pentru g\xc4\x83zduirea sclavilor s\xc4\x83i, pe c\xc3\xa2nd tr\xc4\x83ia \xc3\xaen Philadelphia ca pre\xc8\x99edinte. Park Service nu dorea ini\xc8\x9bial s\xc4\x83 includ\xc4\x83 la noul Centru al Clopotului Libert\xc4\x83\xc8\x9bii exponate \xc3\xaen memoria sclavilor, dar a acceptat dup\xc4\x83 protestele activi\xc8\x99tilor negri. Noua cl\xc4\x83dire, deschis\xc4\x83 dup\xc4\x83 instalarea clopotului acolo la 9 octombrie 2003, se afl\xc4\x83 l\xc3\xa2ng\xc4\x83 conturul casei sclavilor, marcat pe ciment, cu semne care explic\xc4\x83 semnifica\xc8\x9bia descoperirii. \xc3\x8en interior, vizitatorii trec printre mai multe exponate legate de clopot \xc3\xaenainte de a ajunge la Clopotul Libert\xc4\x83\xc8\x9bii. Din cauza problemelor de securitate ap\xc4\x83rute \xc3\xaen urma unui atac asupra clopotului efectuat de un vizitator \xc3\xaenarmat cu un ciocan \xc3\xaen 2001, clopotul a fost a\xc8\x99ezat astfel \xc3\xaenc\xc3\xa2t vizitatorii s\xc4\x83 nu ajung\xc4\x83 fizic u\xc8\x99or la el \xc8\x99i to\xc8\x9bi vizitatorii trebuie s\xc4\x83 treac\xc4\x83 prin filtre de securitate._NEWLINE_Ast\xc4\x83zi, Clopotul Libert\xc4\x83\xc8\x9bii c\xc3\xa2nt\xc4\x83re\xc8\x99te 940\xc2\xa0kg. Metalul s\xc4\x83u este compus din 70%\xc2\xa0cupru \xc8\x99i 25%\xc2\xa0cositor, restul const\xc3\xa2nd din plumb, zinc, arsen, aur \xc8\x99i argint. El st\xc4\x83 suspendat de ceea ce se crede c\xc4\x83 este jugul s\xc4\x83u ini\xc8\x9bial, f\xc4\x83cut din lemn de ulm american. De\xc8\x99i cr\xc4\x83p\xc4\x83tura pare s\xc4\x83 se termine la prescurtarea \xe2\x80\x9ePhilad\xe1\xb5\x83\xe2\x80\x9d din ultimul r\xc3\xa2nd al inscrip\xc8\x9biei, aceea este doar cr\xc4\x83p\xc4\x83tura l\xc4\x83rgit\xc4\x83 din secolul al XIX-lea \xc8\x99lefuit\xc4\x83 \xc3\xaen speran\xc8\x9ba c\xc4\x83 clopotul va mai putea s\xc4\x83 bat\xc4\x83; o alt\xc4\x83 cr\xc4\x83p\xc4\x83tur\xc4\x83 \xc3\xaengust\xc4\x83, continu\xc4\x83 spre dreapta \xc8\x99i u\xc8\x99or spre partea superioar\xc4\x83 a clopotului, prin cuv\xc3\xa2ntul \xe2\x80\x9eand\xe2\x80\x9d din \xe2\x80\x9ePass and Stow\xe2\x80\x9d, apoi prin cuv\xc3\xa2ntul \xe2\x80\x9ethe\xe2\x80\x9d dinaintea cuv\xc3\xa2ntului \xe2\x80\x9eAssembly\xe2\x80\x9d (\xe2\x80\x9eAdunarea\xe2\x80\x9d) din r\xc3\xa2ndul al doile ade text, \xc8\x99i prin literele \xe2\x80\x9erty\xe2\x80\x9d din cuv\xc3\xa2ntul \xe2\x80\x9eLiberty\xe2\x80\x9d (\xe2\x80\x9eSlobozenie\xe2\x80\x9d) din primul r\xc3\xa2nd. Cr\xc4\x83p\xc4\x83tura se termin\xc4\x83 l\xc3\xa2ng\xc4\x83 leg\xc4\x83tura de jug._NEWLINE_Profesor Constance M. Greiff, \xc3\xaen cartea sa care relateaz\xc4\x83 istoria Parcului Istoric Na\xc8\x9bional al Independen\xc8\x9bei, a scris despre Clopotul Libert\xc4\x83\xc8\x9bii:_NEWLINE_Clopotul Libert\xc4\x83\xc8\x9bii este cel mai venerat obiect din parc, un simbol na\xc8\x9bional. Nu este la fel de frumos ca altele care erau \xc3\xaen Sala Independen\xc8\x9bei \xc3\xaen acele zile memorabile de acum dou\xc4\x83 sute de ani, \xc8\x99i este avariat ireparabil. Poate c\xc4\x83 aceasta face parte din farmecul s\xc4\x83u aproape mistic. Ca \xc8\x99i democra\xc8\x9bia noastr\xc4\x83, este fragil \xc8\x99i imperfect, dar a fost supus la \xc3\xaencerc\xc4\x83ri grele \xc8\x99i a rezistat.\n_START_SECTION_\nCopii \xc8\x99i alte referiri\n_START_PARAGRAPH_\nPe l\xc3\xa2ng\xc4\x83 copiile aflate \xc3\xaen Parcul Istoric Na\xc8\x9bional al Independen\xc8\x9bei, printre primele copii ale Clopotului Libert\xc4\x83\xc8\x9bii se num\xc4\x83r\xc4\x83 a\xc8\x99a-numitul Clopot al Drept\xc4\x83\xc8\x9bii sau Clopotul Libert\xc4\x83\xc8\x9bii Femeilor (\xc3\xaen englez\xc4\x83 Women's Liberty Bell), comandat \xc3\xaen 1915 de sus\xc8\x9bin\xc4\x83torii dreptului la vot pentru femei. Acest clopot are acela\xc8\x99i text inscrip\xc8\x9bionat ca \xc8\x99i Clopotul Libert\xc4\x83\xc8\x9bii, cu \xc3\xaenc\xc4\x83 dou\xc4\x83 cuvinte, establish justice (\xe2\x80\x9eS\xc4\x83 se fac\xc4\x83 dreptate\xe2\x80\x9d), cuvinte extrase din Preambulul Constitu\xc8\x9biei Statelor Unite. Limba i-a fost legat cu lan\xc8\x9buri de clopot astfel \xc3\xaenc\xc3\xa2t s\xc4\x83 nu poat\xc4\x83 bate, ca simbol al incapacit\xc4\x83\xc8\x9bii femeilor de a influen\xc8\x9ba evenimentele politice \xc3\xaen lipsa dreptului la vot. Clopotul Drept\xc4\x83\xc8\x9bii a fost plimbat cu scopul de a mediatiza cauza. Dup\xc4\x83 adoptarea celui de al nou\xc4\x83sprezecelea amendament (prin care femeile au primit dreptul de vot), Clopotul Drept\xc4\x83\xc8\x9bii a fost adus \xc3\xaen fa\xc8\x9ba S\xc4\x83lii Independen\xc8\x9bei la 26 august 1920, limba a fost dezlegat\xc4\x83 \xc8\x99i a b\xc4\x83tut pentru prima oar\xc4\x83. El a r\xc4\x83mas pe o platform\xc4\x83 \xc3\xaen fa\xc8\x9ba S\xc4\x83lii Independen\xc8\x9bei c\xc3\xa2teva luni \xc3\xaenainte ca oficialit\xc4\x83\xc8\x9bile locale s\xc4\x83 cear\xc4\x83 mutarea sa, iar ast\xc4\x83zi se afl\xc4\x83 la Capela Memorial\xc4\x83 Washington din Valley Forge._NEWLINE_La momentul emisiunii de obliga\xc8\x9biuni din 1950, \xc3\xaen Fran\xc8\x9ba s-au turnat 55\xc2\xa0de copii ale Clopotului Libert\xc4\x83\xc8\x9bii (c\xc3\xa2te unul pentru fiecare dintre cele 48\xc2\xa0de state, unul pentru Districtul Columbia, \xc8\x99i c\xc3\xa2te unul pentru fiecare teritoriu), la comanda Departamentului Trezoreriei Statelor Unite. Clopotele trebuia s\xc4\x83 fie expuse \xc8\x99i b\xc4\x83tute la comemor\xc4\x83ri sau s\xc4\x83rb\xc4\x83tori na\xc8\x9bionale. Multe dintre aceste clopote se afl\xc4\x83 ast\xc4\x83zi l\xc3\xa2ng\xc4\x83 Capitoliile statelor corespunz\xc4\x83toare.  O excep\xc8\x9bie este clopotul Texasului, aflat la Texas A&M University \xc3\xaen College Station. Clopotul Texasului a fost d\xc4\x83ruit universit\xc4\x83\xc8\x9bii ca semn de apreciere a serviciilor aduse de absolven\xc8\x9bii ei._NEWLINE_Imaginea Clopotului Libert\xc4\x83\xc8\x9bii apare pe o moned\xc4\x83 comemorativ\xc4\x83 din 1926 care marcheaz\xc4\x83 150 de ani de la declararea independen\xc8\x9bei. Prima utilizare a imaginii sale pe o moned\xc4\x83 aflat\xc4\x83 \xc3\xaen circula\xc8\x9bie a fost pe reversul monedei de 50 de cen\xc8\x9bi cu chipul lui Franklin pe avers, b\xc4\x83tut\xc4\x83 \xc3\xaentre 1948 \xc8\x99i 1963. El apare \xc8\x99i pe dolarul Eisenhower, b\xc4\x83tut cu ocazia Bicentenarului, suprapus peste imaginea Lunii. Primul timbru american care prezint\xc4\x83 Clopotul Libert\xc4\x83\xc8\x9bii a fost emis \xc3\xaen 1926 pentru Expozi\xc8\x9bia Sesquicentenar\xc4\x83 din Philadelphia, de\xc8\x99i acest timbru reprezint\xc4\x83 de fapt replica ridicat\xc4\x83 la intrarea \xc3\xaen incinta expozi\xc8\x9biei.  Clopotul apare \xc8\x99i pe timbrul \xe2\x80\x9epermanent\xe2\x80\x9d lansat \xc3\xaen 2007, a c\xc4\x83rui valoare cre\xc8\x99te odat\xc4\x83 cu m\xc4\x83rirea taxelor po\xc8\x99tale._NEWLINE_Numele \xe2\x80\x9eLiberty Bell\xe2\x80\x9d sau \xe2\x80\x9eLiberty Belle\xe2\x80\x9d este frecvent utilizat \xc3\xaen scopuri comerciale pentru m\xc4\x83rci \xc8\x99i agen\xc8\x9bi economici de la companii de asigur\xc4\x83ri de via\xc8\x9b\xc4\x83 p\xc3\xa2n\xc4\x83 la servicii de escort\xc4\x83. Un contur al clopotului se afl\xc4\x83 deasupra peluzei stadionului Citizens Bank Park, unde \xc3\xae\xc8\x99i disput\xc4\x83 meciurile pe teren propriu echipa de baseball Philadelphia Phillies, conturul fiind iluminat oric\xc3\xa2nd echipa gazd\xc4\x83 reu\xc8\x99e\xc8\x99te un home run. Acest ornament este similar unuia existent la fostul stadion al echipei Phillies, Veterans Stadium. La 1 aprilie 1996, Taco Bell a anun\xc8\x9bat prin spoturi publicitare \xc8\x99i comunicate de pres\xc4\x83 c\xc4\x83 a achizi\xc8\x9bionat Clopotul Libert\xc4\x83\xc8\x9bii \xc8\x99i c\xc4\x83 i-a schimbat numele \xc3\xaen Taco Liberty Bell \xc8\x99i c\xc4\x83 va fi mutat pentru c\xc3\xa2te o jum\xc4\x83tate de an la sediul companiei Taco Bell din Irvine. Parcul Istoric Na\xc8\x9bional al Independen\xc8\x9bei a fost asaltat de apeluri telefonice prin care diver\xc8\x99i cet\xc4\x83\xc8\x9beni \xc3\xae\xc8\x99i exprimau indignarea, iar oficialii Park Service au negat tranzac\xc8\x9bia \xc3\xaentr-o conferin\xc8\x9b\xc4\x83 de pres\xc4\x83. Dup\xc4\x83 c\xc3\xa2teva ore, Taco Bell a recunoscut c\xc4\x83 totul fusese o glum\xc4\x83 de 1 aprilie. \xc3\x8en ciuda protestelor, v\xc3\xa2nz\xc4\x83rile de tacos, enchiladas \xc8\x99i burritos ale companiei au crescut \xc3\xaen acea s\xc4\x83pt\xc4\x83m\xc3\xa2n\xc4\x83 cu peste o jum\xc4\x83tate de milion de dolari.\n_START_SECTION_\nInscrip\xc8\x9bia\n_START_PARAGRAPH_\nCuvintele exacte ale inscrip\xc8\x9biei de pe clopot sunt:_NEWLINE_PROCLAIM LIBERTY THROUGHOUT ALL THE LAND UNTO ALL THE INHABITANTS THEREOF LEV. XXV. V X._NEWLINE__NEWLINE_BY ORDER OF THE ASSEMBLY OF THE PROVINCE OF PENSYLVANIA FOR THE STATE HOUSE IN PHILAD\xe1\xb4\xac_NEWLINE_La acea vreme, \xe2\x80\x9ePensylvania\xe2\x80\x9d era o grafie alternativ\xc4\x83 acceptat\xc4\x83 pentru Pennsylvania. Aceast\xc4\x83 grafie a fost utilizat\xc4\x83 de Alexander Hamilton, absolvent al Universit\xc4\x83\xc8\x9bii Columbia, \xc3\xaen 1787 pe pagina de semn\xc4\x83turi a Constitu\xc8\x9biei SUA."